اهڙن گهراڻن لاءِ ڇوڪريءَ جي شادي ڏوهه آهي ... گناهه آهي. ڇو جو کين پنهنجي ضمير ۾ ڪنڊو چڀيل آهي، ته عورت فقط رانديڪو آهي، رات جي ساٿي آهي. ڇوجو هنن دولت جي آڌار تي عورت کي ايترو ته ذليل ڪيو آهي، جو سندن ئي نظر ۾ سندن عورتن جي عزت ڪري پيئي آهي. اهڙن خاندانن جي پاڙ ۽ پشت ۾ بدڪاريون ۽ بدفعل ڀريل هوندا آهن. اسلام دنيا کي انسانيت جي روشني ڏني. ان روشنيءَ جي ڪرڻن ۾ عربستان جون برايون ڌوپي ويون. پر اسان! اسان ڪربلا جي واريءَ وانگر بي رحم ۽ تتل آهيون. هڪ سوال سنڌ جي قدامت پرست پيرن ۽ گهراڻن جي دل ۾ گرز ٿي لڳندو، ته، ڇا رسول اڪرم صه پنهنجن نياڻين کي نه پرڻايو هو؟